“หุ้นเอเชีย” เปิดลบ หลัง “เฟด” ส่งซิกขึ้นดอกเบี้ยต่อ
ตลาดหุ้นเอเชียเปิดลบ ตามทิศทางดาวโจนส์ หลัง “เฟด” ปรับขึ้นดอกเบี้ยนโยบาย 0.25% และส่งสัญญาณขึ้นต่อสกัดเงินเฟ้อ
ตลาดหุ้นเอเชียเปิดลบ ตามทิศทางดาวโจนส์ หลัง “เฟด” ปรับขึ้นดอกเบี้ยนโยบาย 0.25% และส่งสัญญาณขึ้นต่อสกัดเงินเฟ้อ
23 มี.ค. 2566

ผู้สื่อข่าวรายงานว่า ตลาดหุ้นเอเชียเปิดลบเป็นส่วนใหญ่ในวันนี้ โดยเคลื่อนไหวตามทิศทางดาวโจนส์ที่ปรับตัวลดลงเมื่อวันพุธ (22 มี.ค.) หลังจากธนาคารกลางสหรัฐ (เฟด) มีมติปรับขึ้นดอกเบี้ยนโยบาย 0.25% เมื่อวานนี้ ขณะที่ หุ้นกลุ่มธนาคารระดับภูมิภาคของสหรัฐก็ปรับตัวลดลงเช่นกัน หลังนางเจเนต เยลเลน รัฐมนตรีว่าการกระทรวงการคลังสหรัฐระบุว่า รัฐบาลไม่ได้พิจารณาที่จะรับประกันเงินฝากทั้งหมดในภาคธนาคาร
ทั้งนี้ ดัชนีนิกเกอิเปิดภาคเช้าที่ระดับ 27,232.97 จุด ลดลง 233.64 จุด หรือ -0.85%, ดัชนีฮั่งเส็งเปิดภาคเช้าที่ระดับ 19,619.74 จุด เพิ่มขึ้น 28.31 จุด หรือ +0.14% และดัชนีเซี่ยงไฮ้คอมโพสิตเปิดภาคเช้าที่ระดับ 3,258.78 จุด ลดลง 6.97 จุด หรือ -0.21%
โดยดัชนีฮั่งเส็งปรับตัวขึ้นสวนทางตลาดในวงกว้าง โดยได้แรงหนุนจากหุ้นกลุ่มเทคโนโลยี
สำหรับดัชนีสำคัญทั้ง 3 ของตลาดหุ้นสหรัฐต่างเคลื่อนไหวในแดนลบเมื่อวานนี้ โดยดัชนีเฉลี่ยอุตสาหกรรมดาวโจนส์ปรับตัวลงกว่า 500 จุด หรือ 1.63% ขณะที่ ดัชนี S&amp;P500 ร่วง 1.65% และดัชนี Nasdaq Composite ปรับตัวลง 1.6%